**ΕΞΩΔΙΚΗ ΔΗΛΩΣΗ & ΕΠΙΦΥΛΑΞΗ**

**1)** Του «**ΙΑΤΡΙΚΟΥ ΣΥΛΛΟΓΟΥ ΜΑΓΝΗΣΙΑΣ**», νομικού προσώπου δημοσίου δικαίου που εδρεύει στον Βόλο, Μαγνησίας, οδός Σπ. Σπυρίδη με αρ. 33-39, όπως νόμιμα εκπροσωπείται από τον Πρόεδρο αυτού Ευθύμιο Τσάμη, ενεργούντος τόσο ατομικά, όσο και για λογαριασμό των μελών του ιατρών που τον έχουν εξουσιοδοτήσει για την κατωτέρω παρούσα.

**ΠΡΟΣ**

Τον ***ΕΝΙΑΙΟ ΦΟΡΕΑ ΚΟΙΝΩΝΙΚΗΣ ΑΣΦΑΛΙΣΗΣ (ΕΦΚΑ)***, νομικό πρόσωπο δημοσίου δικαίου που εδρεύει στην Αθήνα, όπως νόμιμα εκπροσωπείται από τον Διοικητή αυτού, κάτοικο Αθηνών, καθολικού διαδόχου του ΕΝΙΑΙΟΥ ΤΑΜΕΙΟΥ ΑΝΕΞΑΡΤΗΤΑ ΑΠΑΣΧΟΛΟΥΜΕΝΩΝ (ΕΤΑΑ) / άρθρα 51 επ. του ν. 4387/2016.

**------------**

 Με την παρούσα σας **ΔΗΛΩΝΟΥΜΕ** ότι οι μηνιαίες καταβολές ασφαλιστικών εισφορών, στις οποίες πρόκειται πιθανώς να προβούμε ή και έχουμε προβεί βάσει των διατάξεων του νόμου 4387/2016, άρθρο 39 και της σχετικής υπουργικής απόφασης, αναδρομικά από 1-1-2017 και εφεξής, οι στο τέλος της παρούσας αναφερόμενοι και εξουσιοδοτούντες τον Ιατρικό Σύλλογο Μαγνησίας ιατροί, ασφαλισμένοι του ΕΦΚΑ, δυνάμει των ατομικών ειδοποιήσεων που κοινοποιούνται / αναρτώνται στην οικεία ιστοσελίδα σας, γίνονται και θα γίνουν με τη ρητή επιφύλαξη ασκήσεως κάθε νομίμου δικαιώματός μας και αξιώσεώς μας και ιδίως της διοικητικής και δικαστικής αμφισβήτησης και προσβολής όλων των σχετικών πράξεων, είτε προσωρινών, είτε οριστικών, που θεωρούμε ότι ερείδονται επί αντισυνταγματικών διατάξεων. Κατά ταύτα, η όποια καταβολή εκ μέρους ημών των κατωτέρω εξουσιοδοτούντων τον Ιατρικό Σύλλογο Μαγνησίας ιατρών, με οποιοδήποτε τρόπο και αν γίνει, θα γίνει αποκλειστικά και μόνο λόγω της απειλής δυσβάστακτων συνεπειών εις βάρος μας και σε καμία περίπτωση δεν συνιστά αναγνώριση χρέους ή αποδοχή των εκδοθεισών πράξεων και φερομένων οφειλών.

 Επιπλέον, όσον αφορά τον **ΙΑΤΡΙΚΟ ΣΥΛΛΟΓΟ ΜΑΓΝΗΣΙΑΣ**, δηλώνει ότι ρητώς επιφυλάσσεται να προσφύγει ενώπιον του Συμβουλίου Επικρατείας κατά της σχετικής υπουργικής απόφασης, των σε εφαρμογή αυτής εκδοθεισών εγκυκλίων, καθώς και κάθε άλλης σχετικής κανονιστικής και διοικητικής πράξης και κάθε εν γένει συναφούς ρητής ή σιωπηρής πράξεως ή παραλείψεως της Διοικήσεως σχετικά με την επιβολή δυσβάστακτων, δυσανάλογων και άνισων εισφορών και την εν γένει προσβολή των δικαιωμάτων και νομίμων συμφερόντων των μελών του Ιατρικού Συλλόγου.

Βόλος, …-…-2017

Οι εξωδίκως δηλούντες και επιφυλασσόμενοι

 ***Για το Δ. Σ. του Ιατρικού Συλλόγου Μαγνησίας***

Ο ΠΡΟΕΔΡΟΣ Ο ΓΡΑΜΜΑΤΕΑΣ

 Ευθύμιος Τσάμης Σάββας Σάρκος

***Οι ασφαλισμένοι ιατροί / μέλη του Ιατρικού Συλλόγου Μαγνησίας, εξουσιοδοτούντες αυτόν στην παρούσα Εξώδικη Δήλωση & Επιφύλαξη***